समानता उस्तै
कराँते खेलाडीद्वय मन्देकाजी श्रेष्ठ र चञ्चला दनुवारमा धेरै समानता छ । एक सन्तानका अभिभावक हुन् दुवै । उमेर उस्तै छ । मन्देकाजी ३४ वर्षका भए भने चञ्चलाले पनि ३२ टेकिसकिन् । दुवै नेपाल पुलिस क्लबबाट खेल्छन् । उनीहरू कराँतेमा पनि काताका खेलाडी हुन् ।
तुलसीपुर, दाङ — कराँते खेलाडीद्वय मन्देकाजी श्रेष्ठ र चञ्चला दनुवारमा धेरै समानता छ । एक सन्तानका अभिभावक हुन् दुवै । उमेर उस्तै छ । मन्देकाजी ३४ वर्षका भए भने चञ्चलाले पनि ३२ टेकिसकिन् । दुवै नेपाल पुलिस क्लबबाट खेल्छन् । उनीहरू कराँतेमा पनि काताका खेलाडी हुन् ।आठौं राष्ट्रिय खेलकुदमा पनि दुवैले एकै दिन स्वर्ण पदक जितेका छन् । तुलसीपुरस्थित निर्माणाधीन कर्भडहलमा शनिबार सुरु कराँतेमा मन्देकाजी र चञ्चलाले एकल कातामा स्वर्ण जितेका हुन् । दुवै पाँचौं राष्ट्रियका स्वर्ण विजेता पनि हुन् । इटहरीमा भएको सातौं संस्करणमा मन्देकाजी पदकविहीन हुँदा चञ्चलाको सहभागिता थिएन । छैटौं राष्ट्रियको पदक पनि दुवसँग छ । मन्देले स्वर्ण जित्दा चञ्चला रजतमा सीमित भएकी थिइन् ।यसपालि दुवैले मिसन पूरा गरेका छन् । उनीहरू राष्ट्रिय जित्दै दक्षिण एसियाली खेलकुद (साग) मा पदक ल्याउने दौडमा छन् । दुवैले त्यो अभियानको पहिलो खुटकिलो पार गरेका छन् । नेपालमै हुने भनिएको १३ औं साग खेलकुद यसै वर्षलाई तय छ ।आफ्ना सशक्त प्रतिद्वन्द्वीलाई पन्छाउनु मन्देकाजी र चन्चलाको लक्ष्य थियो । त्यसैले राष्ट्रियलाई उनीहरूको तयारी राम्रो थियो । मन्देको लक्ष्य मुख्य प्रतिद्वन्द्वी पर्शुराम बास्तोला रोक्नु थियो । किनकि पर्शुरामसँग सातौं राष्ट्रियको पहिलो चरणमै मन्दे पराजित भएका थिए । पछिल्लो समयमा कातामा यिनै दुईबीच लडाइँ चल्दै आएको छ । यसपल्टको बाजी मन्देकाजीले मारे ।उनले सेमिफाइनलमा पर्शुरामलाई ३–२ अंकले पराजित गर्दै बाटो सहज बनाए । सातौंमा मन्दे ४–१ ले हारेका थिए । ‘हामी दुवै १९–२० का खेलाडी हौं । कहिले उसले त, कहिले मैले जित्दै आएका छौं । यसपल्ट मेरो मिसन पूरा भएको छ । हराउँछु भन्ने आशा थियो,’ स्वर्ण विजेता मन्देकाजीले भने, ‘अबको लक्ष्य भनेको सागमा पदक जित्नु हो ।’ १२ औं सागमा कराँते समावेश थिएन भने ११ औं ढाका सागमा चार कराँते खेलाडी बाटोबाट फर्काइएको घटनाका साक्षी हुने उनी । मन्देकालीले राष्ट्रियको फाइनलमा भने प्रदेश ७ का ललित खत्रीलाई सहजै हराए । पाँचौं निर्णायक उनको पक्षमा झन्डा उठाए । उनी ५–० अकले स्वर्ण विजेता बने । उनले आर्मीका खेलाडी पर्शुरामलाई हराउनुअघि पहिलो खेलमा प्रदेश २ का बब्बु राइनमाथि पनि ५–० स्कोर निस्केको थियो । कांस्य विजेता पर्शुरामले भने पहिलो खेलमा गण्डकी प्रदेशका विष्णु नेपाली र क्वाटरफाइनलमा प्रदेश ३ का युरोज महर्जनलाई पन्छाएका थिए । रजत विजेता ललितले भने सेमिफाइनलमा विभागीय टोली एपीएफका अनिल चौधरीलाई रोकेका थिए । मन्देकाजीका समकालीन सबैजसो निर्णायकको लाइनतिर गइसके । उमेरमा पाको भइसके पनि आफूलाई जवान राख्दै उनले कातामा दमदार प्रस्तुति दिइरहेका छन् । भन्छन्, ‘मसँगै खेल्ने त सबै जज निर्णायक भइसके । म विभागमा भएकाले अहिलेसम्म खेल्न सकिराखेको छु ।’तीन राष्ट्रिय खेलकुदमा फरक फरक विधाबाट स्वर्ण जित्ने खेलाडी हुन् । पाँचौं संस्करण, काठमाडौंमा उनले फाइटबाट स्वर्ण जितेका थिए । जहाँ ५४ केजी तौल समूहको फाइनलमा उनले सुनील लामा (सागका स्वर्णधारी) लाई हराएका थिए । धनगढीमा भएको छैटौंमा भने मन्देले टिम कातामा जितेका थिए । अन्तर्राष्ट्रियमा हङकङ एसियन प्यासिफिक कराँते च्याम्पियनसिपमा १ रजत र १ कांस्य जितेका उनीसँग फिनल्यान्ड ओपनमा रजत र कांस्य तथा बर्लिन ओपनमा कांस्य पदक जितेको अनुभव पनि छ । साथै उनले थुप्रै दक्षिण एसियाली च्याम्पियनसिप र प्रिमियर लिग खेलेका छन् ।यता, चन्चला ३ वर्षकी बच्चाकी आमा हुन् । सातौं राष्ट्रिय हुँदा उनी गर्भवती थिइन् । त्यस गर्दाले सहभागिता जनाइनन् । अप्रेसन गरेर बच्चा निकाल्नुपरेको थियो । चिकित्सकले कम्तीमा ६ महिना आराम गर्नु भनेको थियो । तर ३–४ महिना नबित्दै राखेप च्याम्पियनसिपको तयारीलाई बाहिर निस्किइन् । त्यसको पीडा अहिले भइरहेको उनले सुनाइन् ।त्यसो त यसपल्ट चन्चलालाई राम्रो गर्छु भन्ने थियो नै । त्योसँगै एउटा ‘ईख’ रहेछ । एनआरएनए टिम पनि आउने र त्यसमा काताकी विमला तामाङ आउने खबरले उनलाई थप तयारी गर्न मदत गर्‍यो । विमला तिनै खेलाडी हुन्, जसले इन्चोन एसियाडमा देशका लागि एक्लो कांस्य पदक जितेकी थिइन् । पुरुष कातामा पर्शुराम र मन्देकाजीको जस्तो प्रतिद्वन्द्विता छ, त्यस्तै चञ्चला र विमलाको थियो । कराँते विवादका कारण चञ्चलाले छनोट भएर गए पनि इन्चोनमा खेल्न पाएकी थिइनन् ।अहिले विमला अमेरिकामा छिन् । एनआरएनए टिमलाई पनि राष्ट्रिय खेलकुदमा सहभागिता गराउने भएपछि उनी आउनले चर्चा थियो । तर आइनन् । उनको ठाउँ क्यानडाबाट आएकी सुभद्रा श्रेष्ठले लिइन् । सुभद्रा पनि राष्ट्रिय च्याम्पियन खेलाडी हुन् । अन्ततः चञ्चला र सुभद्राबीच नै फाइनल भयो । फाइनलमा चञ्चलाले पाँचै जजको निर्णय आफ्नो पक्षमा पारिन् । चञ्चलाले फाइनल पुग्नअघि प्रदेश ३ की कृशा शेर्पा र आर्मीकी संगीता मगरलाई हराएकी थिइन् । उता साफकी पदक विजेता रहिसकेकी सुभद्राले प्रदेश ४ की कृपा गुरुङ, प्रदेश ६ की एलिसा थापा मगर र एपीएफकी प्रतीक्षा पाख्रिनलाई हराएर चञ्चलासँगको भेट पक्का गरेकी हुन् ।स्वर्ण विजेता चन्चलाले भनिन्, ‘अझै योभन्दा राम्रो गर्छु भन्ने थियो । पहिलो अप्रेसन गरेकाले हल्का समस्या आएकाले त्यति खट्न सकिरहेकी छैन । समग्रमा तयारी राम्रो नै थियो ।’ एनआरएनबाट विमला आउँछ रे भनेपछि झन् आफू थप मिहिनेत गर्न बाध्य भएको उनले सुनाइन । भनिन्, ‘विमला आउँछे भनेपछि मैले थप मिहिनेत गरेँ ।’काभ्रे पाँचखालमा छँदा आफ्नै बुबा झटकबहादुर दनुवारको प्रशिक्षणमा हुर्केकी चञ्चला विभागमा आबद्ध भएको दशक भइसक्यो । भन्छिन्, ‘साग खेलकुदको पदक जित्ने धोको छ ।’ इन्चोन एसियाड खेल्न नपाए पनि चञ्चलाले गत भदौमा सम्पन्न इन्डोनेसिया एसियाड भने खेलेकी हुन् । जहाँ उनले उत्तर कोरियाली खेलाडीविरुद्ध राम्रो प्रदर्शन गरेकी थिइन् ।पहिलो दिनै भएको कराँतको टिम काताको स्वर्ण भने महिलामा पुलिस र पुरुषमा आर्मीले जितेका छन् । महिला टिम कातमा आर्मीले रजत तथा प्रदेश १ र प्रदेश ४ ले कांस्य पदक जितेका छन् । पुरुष टिम काताको रजत पुलिसले जित्यो । प्रदेश ६ र ७ ले कांस्य पदकमा चित्त बुझाए ।